ต่อมา นายกรัฐมนตรีให้สัมภาษณ์อีกครั้งที่ท่าขนถ่ายน้ำมันเขาบ่อยา อ.ศรีราชา จ.ชลบุรี ถึงการจัดการปัญหาไข้หวัดนกในจังหวัดกาญจนบุรีและสุพรรณบุรี ได้อย่างรวดเร็ว เป็นเพราะการกระจายเจ้าหน้าที่ไปทำงานอย่างทั่วถึง และประกาศชัดเจนว่าจะชดเชยแก่ผู้เสียหายเท่าใด ประชาชนที่เลี้ยงไก่จึงเข้ามาลงทะเบียนรับความช่วยเหลือมาก โดยในเร็ววันนี้จะมีการประกาศชัดเจนว่าถ้าผู้เลี้ยงไก่รายใด ไม่มาลงทะเบียนตามเวลาที่รัฐบาลกำหนด รัฐบาลจะไม่ชดเชยให้ หรือชดเชยเพียงครึ่งเดียว เชื่อว่าการแก้ปัญหาในพื้นที่อื่นๆ จะสามารถแก้ได้อย่างรวดเร็ว และไม่นานปัญหาจะยุติ ทั้งนี้ ผู้สื่อข่าวรายงานว่า ในวันที่  30  ม.ค. เวลา  14.00  น. พ.ต.ท.ทักษิณ ชินวัตร จะเป็นประธานประชุมร่วมกับบริษัทเอกชนผู้ประกอบธุรกิจไก่เพื่อหารือหาแนวทาง ร่วมกันแก้ไขวิกฤตหวัดนกร่วมกัน โดยจะมีหน่วยงานที่เกี่ยวข้อง อาทิ สภาพัฒน์ เข้าร่วมประชุม